Versindaba » Buiteblik
Biografiese inligting oor korrespondente in die buiteland
Lees hulle gesamentlike blog by Buiteblik
Leon Retief het grootgeword in Wepener in die Vrystaat en word nog elke jaar groter. Hy het by Kovsies geswot en na 'n kortstondige navorsingsloopbaan in biochemie het hy oorgeslaan na medisyne en gespesialiseer in narkose. Vir jarelank is hy werksaam as narkotiseur by 'n hospitaal in Durbanville. Hy werk die afgelope twee jaar in Moose Jaw, 'n dorp in die Kanadese prêrie. Hy meen dat hy eintlik niks weet van letterkunde nie maar hy het 'n groot passie vir die digkuns. Ander belangstellings is evolusie, opera/lieder en motorsport. Hy is getroud met Lesli Hulle oudste dogter Liezl is in 2001 oorlede en hul jongste dogter Lenore woon in Johannesburg.
Carina van der Walt is in Welkom gebore. Sy studeer aan die Noordwes Universiteit en voltooi in 2004 haar M.BA in 'n vergelykende studie Afrikaanse en Nederlandse poësie. Sedert 2007 woon sy in Nederland. Sy werk as resensent vir die kunstydskrif Beelden, skryf en vertaal gedigte en resenseer soms 'n digbundel. Haar Afrikaanse en Nederlandse gedigte is gepubliseer in ambrozijn, BALLUSTRADA, Brabant Literair, Hollands Maandblad, LITER, Literator en Stilet. Vertaalprojekte sluit in 'n aantal gedigte van TT Cloete vir die Poëziekrant en Ramsey Nasr vir versindaba. Aan die begin van 2019 organiseer sy die vyfde Literaire Salon in't Wevershuisje as 'n intieme ontmoetingsplek tussen digters uit SA, Nederland en België. Die salon ondersteun nuwe digtalent en poësievertaling. Vertaalresultate van dié salon is o.a. gepubliseer in Awater en TERRAS. Van der Walt het in Nuwe Stemme 5 (2013) by Tafelberg in Kaapstad gedebuteer. Sy publiseer die tweetalige digbundel Amalgaam (2015) saam met die Leuvenaar Willy Martin by Uitgewery IJzer in Utrecht en die kunstenaarsboek Parys Etudes (2018) saam met Diek Grobler.
Louis Jansen van Vuuren is in Middelburg, Mpumalanga gebore. In standerd sewe skryf hy in by Hoërskool Middelburg se kunsklas. Sy eerste kunsuitstalling vind op 17-jarige ouderdom in die Metodiste-Kerksaal in Middelburg plaas. Die uitstalling trek die aandag en The Rand Daily Mail en Vaderland skryf oor die jong man met belowende talent. Louis studeer later in die kunste en behaal 'n BA Honneurs by die Universiteit van Stellenbosch. Vele uitstallings van sy kunswerke volg, plaaslik sowel as internasionaal. In 2010 publiseer Jansen van Vuuren sy eerste digbundel, Tempermes, wat goed ontvang word. Volgens Dr Riana Scheepers is hy 'n digter wat dit regkry om sy lesers te beheks, om soos 'n wilde, jong wolf die hekke van digterlike konvensies oop te huil, en dit boonop in oeroue digvorme soos die sestina, die aubade en die hooglied. Louis werk en woon in Frankryk op 'n landgoed naby Boussac. In 2016 publiseer hy 'n bundel met gedigte en kunswerke onder die titel van Die kleur van water.
Hilda Smits is in Potchefstroom gebore, en het vroeg reeds geleer dat agt mense na heelwat moeite in een rooi Anglia kan pas. Later jare het haar pa darem 'n kombi aangeskaf, en kon hulle dorpies die grootte van albasters agterlaat vir teerpaaie en 'n Ster-Kinekor. Na 'n dekade van (onder andere) wortels pak in Londen bevind sy haarself deesdae in Philadelphia waar sy as psigoterapeut praktiseer. Van haar gedigte verskyn in New Contrast, Vonkverse en Nuwe Stemme 5. Smits debuteer in 2016 met die bome reusagtig soos ons was by Protea Boekhuis en wen die Ingrid Jonker Poësieprys hiermee.